<classify> Kwa ushindi huo, Yanga imefikisha pointi tisa, moja nyuma ya vinara wa kundi hilo, Gor Mahia ya Kenya ambayo jana iliishinda Telecom ya Djibouti kwa mabao 3-1 na kufikisha pointi 10.Kwa upande wao, Al Khartoum imefikisha pointi saba na kushika nafasi ya tatu na hivyo kuungana na timu za Gor Mahia na Yanga katika robo fainali kwa kutoa timu tatu katika kundi lililokuwa na timu tano ikiwamo KMKM.Azam FC imeongoza katika Kundi C ikiwa na pointi tisa baada ya kushinda mechi zote tatu wakati KCCA ya Uganda imekuwa ya pili kwa kufikisha pointi sita, na katika Kundi B zilizosonga mbele ni APR ya Rwanda yenye pointi tisa na Al Shandy ya Jamhuri ya Sudan yenye pointi nne.Aidha, Malakia ya Somalia yenye pointi tatu imepata nafasi ya timu bora yenye matokeo mazuri na kuitupa nje KMKM katika timu nane zilizoingia robo fainali.Kwa mujibu wa ratiba ya Baraza la Vyama vya Mpira wa Miguu Afrika Mashariki na Kati CECAFA, Gor Mahia sasa itaikabili Malakia katika mechi itakayochezwa kesho saa 10 jioni ikitanguliwa na mechi ya saa nane kati ya miamba ya Rwanda, APR na Al Khartoum inayofundishwa na kocha wa zamani wa Ghana, Kwesi Appiah.Kabla ya mechi ya Yanga dhidi ya Azam FC saa 10 kamili jioni keshokutwa, Al Shandy itaanza kwa kuikabili KCCA kusaka tiketi katika nusu fainali zitakazochezwa Ijumaa wiki hii na mshindi wa tatu na fainali ni Jumapili.Yanga imewahi kukutana mara moja na Azam FC katika michuano hii ya Kagame ambayo ilikuwa katika fainali ya mwaka 2012 kwenye Uwanja wa Taifa, ambayo Yanga ilishinda mabao 2-0, ya Hamis Kiiza na Said Bahanuzi.Katika mechi ya jana, Tambwe alifunga bao pekee katika dakika ya 30 kwa kichwa akiunganisha mpira wa kona wa nahodha wa muda mrefu jana, Mnyarwanda Haruna Niyonzima ambaye alingara katika mchezo huo.Kwa ujumla, katika kipindi cha kwanza timu zote zilicheza vizuri na kushambuliana kwa zamu, lakini Yanga ndio waliopoteza nafasi nyingi za mabao walizopata.Kipindi cha pili, Yanga ndio walioshambulia zaidi wapinzani wao na dakika ya 59, Tambwe alikosa bao baada ya kutengenezewa pasi nzuri na Msuva. Mshambuliaji huyo wa Burundi pia alipoteza nafasi nyingine nzuri tatu.Msuva pia alikosa nafasi nzuri baada ya kutengenezewa na Tambwe kama ilivyokuwa kwa Andrey Coutinho aliyepiga mpira juu ya lango la Al Khartoum baada ya shuti la Niyonzima kugonga mwamba na kurudi uwanjani.Yanga iliwatumia wachezaji wawili ambao hawajacheza katika michuano tangu ianze Julai 18 ambao ni Oscar Joshua, Pato Ngonyani, lakini Joshua alitolewa kabla ya kuanza kipindi cha pili na kuingia Haji Mwinyi Ngwali.Aidha, nyota wake kadhaa kama Donald Ngoma, Deus Kaseke na nahodha Nadir Haroub walikaa benchi, lakini Nadir aliingia dakika za lala salama kuchukua nafasi ya mkongwe mwenzake, Kelvin Yondani. Kipa Ally Mustapha alichaguliwa kuwa mchezaji bora wa mechi hiyo.Yanga: Mustapha, Joseph Zuttah, OscarMwinyi, Yondani Nadir, Ngonyani, Mbuyu Twite, CoutinhoGeoffrey Mwashiuya, Niyonzima, Tambwe, Malimi Busungu na Msuva.  <topic>: michezo 